Ջեյն Ատկինսոն

Ջեյն Ատկինսոն (, ), անգլո-ամերիկացի դերասանուհի։ Առավել հայտնի է «24 ժամ» հեռուստասերիալում խաղացած Կարեն Հեյես դերով, ինչպես նաև «Անձրև վաճառողը» և «Կախարդական ապրիլ» պիեսներում խաղացած դերերով, ինչի համար առաջադրվել է «Թոնի» մրցանակին։ «Մտածել ինչպես հանցագործ» հեռուստասերիալում խաղացել Է Շտրաուսի, իսկ «Քարտե տնակ» հեռուստասերիալում՝ Քեթրին Դյուրանի դերը։

Վաղ կյանք և կրթություն 
Ջեյն Ատկինսոնը ծնվել է Անգլիայի Դորսետ կոմսության Բորնմուտ քաղաքում, սակայն 1868 թվականին, երբ Ջեյնը ինը տարեկան էր, նրա ընտանիքը տեղափոխվել է ԱՄՆ։ Մեծացել է Ֆլորիդա նահանգի Հոլիվուդ քաղաքում, ավարտել է «Փայն Քրեստ» դպրոցը, որտեղ 1977 թվականին ընտրվել է ավարտական երեկույթի թագուհի։ Սովորել է Հյուսիսարևմտյան համալսարանում (հաղորդակցության գծով բակալավրի աստիճան, 1981 թվական), որտեղ եղել է Alpha Chi Omega և Լորա Իննես «քույր» կանանց ընկերությունների անդամ։ Սովորել է նաև Եյլի դրամայի դպրոցում։

Կարիերա

Թատրոն 
Տարածաշրջանային թատրոններում աշխատելուց հետո Ատկինսոնը 1987 թվականին հայտնվել է Մանհեթենի թատերական ակումբի «Արյունոտ պոեզիաներ» օֆֆ-բրոդվեյան բեմադրությունում։ Նույն թվականին առաջնաելույթ է ունեցել Բրոդվեյում Արթուր Միլլերի «Իմ բոլոր որդիները» վերածնված պիեսի հիման վրա բեմադրված ներկայացման մեջ, որի արդյունքում բազմաթիվ գլխավոր դերեր է ստացել թատերական բեմադրություններում՝ ներառյալ «Հենրի VIII», «Ճշմարտություն» և «Հաջողության արվեստը»։ «Սկրայքեր» ներկայացումում լավագույն կանացի դերի համար ստացել է «Դրամա Դեսկ» մրցանակը։ Ատկինսոնի աշխատանքը Թատերական ընկերության «Անձրև վաճառողը» պիեսի ներկայացումում 1999 թվականին նրան բերել է «Թոնի» մրցանակի անվանակարգ, իսկ «Կախարդական ապրիլ» ներկայացման մեջ նրա ելույթը 2003 թվականին բերել է երկրորդ «Թոնի» մրցանակի և «Դրամա Դրեսկ» մրցանակի անվանակարգ։ 2009 թվականին Նոել Կաուարդայի պիեսի հիման վրա բեմադրված «Անհանգիստ ոգին» բրոդվեյան վերածնված ներկայացման մեջ, որտեղ ներգրավված են եղել նաև Ռուպերտ Էվերետը, Քրիստին Էբերսոուլը և Անջելա Լենսբերին, կատարել է Ռութ Քոնդոմայնի դերը։

Ֆիլմ 
Ատկինսոնը նկարահանվել է «Ազատեցե՛ք Վիլիին», «Ազատեցե՛ք Վիլիին։ Նոր արկածներ», «Բաց չեկ», «Անտառը» և «Սիրիանա» ֆիլմերում։

Հեռուստատեսություն 
Ատկինսոնի անունը հայտնվել է «Տարին կյանքում», «Ծնողներ», «Գաղտնի նյութեր» («Սարսափելի համաչափություն», 1995 թվական), «Օրենք և կարգ», «Փորձաշրջան», «Մտածել ինչպես հանցագործ», «24 ժամ», «Բամբասկոտը» և «Քարտե տնակ» (Քևին Սփեյսիի և նրա ամուսին Մայքլ Գիլի հետ) հեռուստասերիալների տիտրերում։ «Մեր քաղաքը» հեռուստաֆիլմում աշխատանքի համար դերասանուհին երկրորդ պլանի դերի համար ստացել է «Ուղեկից» մրցանակի անվանակարգ։

Անձնական կյանք 
1998 թվականից Ջեյն Ատկինսոնը ամուսնացած է դերասան Մայքլ Գիլի հետ, որից ունի մեկ որդի։ Նրանք ծանոթացել են 1989 թվականին Կոնեկտիկուտ նահանգի Նյու Հեյվեն քաղաքի «Long Wharf» թատրոնում «Ժառանգորդուհին» պիեսի բեմականացման աշխատանքների ժամանակ։ Ատկինսոնն ամուսնու հետ նկարահանվել է «Քարտե տնակ» հեռուստասերիալում, չնայած ոչ զույգի դերում. Գիլը խաղում էր ԱՄՆ-ի 45-րդ նախագահ Գարեթ Ուոքերի դերը, իսկ Ատկինսոնը՝ ԱՄՆ-ի պետական քարտուղար Քեթրին Դյուրանի դերը։

Ֆիլմագրություն

Ծանոթագրություններ 

Փետրվարի 18 ծնունդներ
1959 ծնունդներ
Բրիտանացի կինոդերասանուհիներ
Ամերիկացի կինոդերասանուհիներ
Ամերիկացի հեռուստատեսային դերասանուհիներ
20-րդ դարի դերասանուհիներ
21-րդ դարի դերասանուհիներ
Թատրոնի դերասաններ
Բրիտանացի հեռուստատեսային դերասանուհիներ
21-րդ դարի անգլիացի դերասանուհիներ
Անգլիացի կինոդերասանուհիներ